KIRJALLINEN KYSYMYS E-1605/01

esittäjä(t): Juan Naranjo Escobar (PPE-DE) komissiolle

(1. kesäkuuta 2001)

Aihe: Euroopan unionin poliisivoimat

Balkanin rauhanturvaoperaatiot ovat osoittaneet, että sotilasvoimat eivät yksinään kykene vastaamaan lukemattomista yleiseen järjestykseen liittyvistä tehtävistä, jotka ovat välttämättömiä kyseisten alueiden vakauden ylläpitämiseksi. Päätöstä perustaa 5 000 miehen poliisivoimat, jotka toimisivat yhdessä nopean toiminnan joukkojen kanssa tulevissa rauhanturvaoperaatioissa, käsiteltiin 10. toukokuuta 2001 pidetyssä kokouksessa, jossa 15 jäsenvaltiota ilmoittivat, millaisella henkilöstömäärällä ne osallistuvat EU:n poliisivoimiin.

Milloin komissio arvelee voivansa mukauttaa ja muotoilla välttämättömän ja vähimmäisvaatimukset täyttävän lainsäädännön, jota poliisivoimien käytännön toiminta edellyttää? Katsooko komissio, että tällaisen aloitteen on saatava oikeudellinen ja rikosoikeudellinen tuki, joka annetaan yhteisellä sopimuksella siitä, että EU lähettää operaatioihinsa myös tuomareita tai vankilavirkailijoita?

Uskooko komissio, että EU:lla on vuoteen 2003 mennessä käytettävissä omat poliisivoimat, ottaen huomioon, että eräät jäsenvaltiot eivät ole vieläkään kyenneet ratkaisemaan sisäistä toimivaltakiistaansa, joka koskee pelkästään niiden käytännön osallistumista näihin poliisivoimiin?

Christopher Pattenin komission puolesta antama vastaus

(31. heinäkuuta 2001)

Selvitettäköön alkuun mahdolliset väärinkäsitykset: yhteisön jäsenvaltiot eivät ole perustamassa Euroopan poliisivoimia tai muita pysyviä joukkoja. Ne kehittävät nopean toiminnan voimavaroja, joihin kuuluvat jäsenvaltioiden poliisit ja yksiköt saadaan nopeasti sijoitettua kriisinhallintatehtäviin yhteisön ulkopuolella joko yhteisön omiin toimiin taikka Yhdistyneiden Kansakuntien (YK) tai Euroopan turvallisuus- ja yhteistyöjärjestön (ETYJ) johtamien toimien tueksi. Kyse ei siis suinkaan ole mistään Euroopan poliisivoimista. Huomattakoon myös, että kyseisiä poliisivoimavaroja kehitettäessä on otettu huomioon mahdollisimman monenlaiset tehtävät seurannasta ja koulutuksesta rikostutkintaan ja lähipoliisitoimintaan, ei pelkästään yleisen järjestyksenpidon tehtäviä. Toimia ei myöskään välttämättä toteuteta ainoastaan nopean toiminnan sotilasjoukkojen kanssa.

Se, milloin tarvittava oikeudellinen peruskehys unionin poliisin kriisinhallintavoimavarojen toiminnalle saadaan aikaan, on ensisijaisesti neuvoston vastuulla. Unioni ilmoittanee järjestelmän alustavasta toimintavalmiudesta Laekenissa kokoontuvassa Eurooppa-neuvostossa vuonna 2001, ja täysi toimintavalmius saavutettaneen vuonna 2003.

Oikeudellisista ja rikosoikeudellisista kysymyksistä todettakoon, että komissio on samaa mieltä siitä, että unionin poliisin kriisinhallintavoimavaroja olisi tuettava konkreettisella tavoitteenasettelulla oikeusvaltiokysymyksissä. Se onkin tukenut jäsenvaltioiden pyrkimyksiä asettaa tavoitteet sille, kuinka paljon soveltuvaa henkilöstöä - tuomareista ja syyttäjistä vankilavirkailijoihin - jäsenvaltioista olisi sijoitettavissa kriisinhallintatoimiin. Näistä määrällisistä tavoitteista ilmoitettiin Göteborgissa kesäkuussa 2001 pidetyssä Eurooppa-neuvostossa. Komissio on lisäksi käynnistänyt tarjouskilpailun koulutushankkeista jäsenvaltioiden virkamiehille, jotka voidaan sijoittaa kriisinhallintatoimiin. Näin pyritään kehittämään sekä konkreettisen tavoitteenasettelun määrällisiä että laadullisia näkökohtia, kun koulutetaan paljon virkamiehiä, jotka voidaan siirtää kyseisiin tehtäviin pitkällä aikavälillä, sekä parantamalla heidän koulutustaan kriisinhallintatoimien varalta.

Kysymys siitä, saadaanko unionin poliisin kriisinhallintavoimavarat käyttöön tavoitteiden mukaisesti vuonna 2003, olisi parempi osoittaa neuvostolle, koska voimavarat kootaan jäsenvaltioiden vapaaehtoisista panoksista. Komissio toteaa kuitenkin, että unionin poliisijohdon Brysselissä 10. toukokuuta 2001 pitämän konferenssin perusteella vaikuttaa siltä, että jäsenvaltiot saavuttavat Feirassa kokoontuneen Eurooppa-neuvoston asettamat poliisivoimia koskevat konkreettiset tavoitteet vuoden 2001 loppuun mennessä.